РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/136-16

4. јул 2016. године

Б е о г р а д

З А П И С Н И К

ДРУГЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 1. ЈУЛА 2016. ГОДИНЕ

Седница је почела у 11,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Јасмина Обрадовић, Верољуб Матић, Тијана Давидовац, Жарко Богатиновић, Милија Милетић, Марко Гавриловић, Радован Јанчић, Велимир Станојевић, Арпад Фремонд, Данијела Стојадиновић, Мирослав Алексић, Горан Јешић, Олена Папуга, мр Марко Миленковић, проф. др Миладин Шеварлић као и Соња Павловић (заменик Ненада Божића), заменик члана Одбора.

Седници није присуствовао члан Одбора Ненад Божић.

Седници су присуствовали и народни посланици Звонимир Ђокић и Огњен Пантовић.

Седници су присуствовали и представници Министарства пољопривреде и заштите животне средине Жељко Радошевић, државни секретар; Ненад Петровић, в.д. директора Управе за ветерину; Будимир Плавшић, начелник Одељења за здравствену заштиту и заштиту добробити животиња; проф. др Југослав Николић, директор РХМЗ; Зоран Бабић, начелник Центра за одбрану од града у РХМЗ-у, Горан Михајловић, начелник Националног центра за хидрометеоролошки систем ране најаве и упозорења; Томислав Топаловић, самостални саветник у Групи за сточарство и прераду сточарских производа; Мирко Новаковић, самостални саветник у Групи за сточарство и прераду сточарских производа, као и Драган Гламочић, саветник Председника Владе; Милан Ђорђевић, Ветеринарска комора Србије; Миодраг Милковић, ветеринарска станица Бујановац; Милош Петровић, директор ветеринарског специјалистичког института Ниш, Владан Милошевић, председник Скупштине општине Владимирци, Душан Јанковић, ветеринар Ириг и Горан Ђорић, директор ветеринарске станице Лесковац.

Пре утврђивања дневног реда, његову допуну предложио је Милија Милетић са тачком Одлука о образовању Пододбора за праћење стања у пољопривреди у маргиналним - најнеразвијенијим подручјима Републике Србије.која би била разматрана као четврта тачка дневног реда. Предлог Милије Милетића усвојен је једногласно ( 16 за).

Горан Јешић предложио је допуну да се донесе закључак поводом смртног случаја у породици Маринковић, услед насртаја комуналне полиције на пољопривредног произвођача из Шапца. Он је такође предложио да се чланови Одбора одрекну накнада за седницу у корист породице Маринковић.

Маријан Ристичевић предложио је допуну дневног реда са предлогом закључка о догађајима на пијаци Видиковац, везано за комуналну полицију. Предлог није усвојен (5 за, 6 уздржано).

Проф. др Миладин Шеварлић предложио је да се дневни ред допуни тачком: Анализа стања и могућих решења за унапређење задругарства у Републици Србији. Маријан Ристичевић предложио је да се ова тема одложи за неку од наредних седница, како би Миладин Шеварлић припремио расправу по овој тачки, што је он и прихватио.

Данијела Стојадиновић је изнела предлог да Влада приликом израде Закона о министарствима у називу Министарства пољопривреде и заштите животне средине буду садржане и речи „шумарство“ и „водопривреда“. Маријан Ристичевић предложио је да то буде под тачком разно.

Мирослав Алексић затражио је да убудуће чланови Одбора добијају материјал у електронској форми са предлозима за допуну дневног реда, како би се благовремено упознали са истим.

Соња Павловић предложила је да се у складу са чланом 42. став 3. Пословника Народне скупштине седнице Одбора одржавају понедељком.

Маријан Ристичевић предложио је да се дневни ред допуни тачком Предлог Закључка којим се препоручује несметан пласман и трговина сезонског воћа и поврћа домаћег порекла на територији Републике Србије од стране републичких, покрајинских и локалних органа у складу са прописима, која би била разматрана као пета тачка дневног реда. Одбор је већином гласова (15 за, 1 уздржан) усвојио овај предлог.

Одбор је већином гласова (13 за, 1 уздржан) усвојио следећи

**Д н е в н и р е д**

1. Разматрање мера око нодуралног дерматитиса (болест квргаве коже);
2. Разматрање мера у вези заштите од града;
3. Разматрање проблема заштите пољопривредне производње од претераног увоза, посебно у производњи млека, млечних производа, свиња и свињског меса;
4. Одлука о образовању Пододбора за праћење стања у пољопривреди у маргиналним - најнеразвијенијим подручјима Републике Србије;
5. Предлог закључка којим се препоручује несметан пласман и трговина сезонског воћа и поврћа домаћег порекла на територији Републике Србије од стране републичких, покрајинских и локалних органа, у складу са прописима;
6. Разно.

Прва тачка дневног реда - **Разматрање мера око нодуралног дерматитиса (болест квргаве коже);**

У уводним напоменама, Маријан Ристичевић истакао је да је на иницијативу чланова Одбора из претходног сазива НСРС, формиран Оперативни штаб за координацију примене мера за спречавање, сузбијање и искорењивање нодуралног дерматитиса, болести квргаве коже говеда, а који је почео са радом 8. јуна 2016 године. За председника је изабран саветник председника Владе, Драган Гламочић.

Испред Оперативног штаба Драган Гламочић изнео је податке о тренутном стању на терену и активностима штаба када је у питању болест квргаве коже у Републици Србији. По његовим речима до сада је извршена еутаназија над 466 грла, а још је сумњиво 66 грла. Влада је по хитном поступку усвојила уредбу и извршила набавку 400.000 доза вакцина. Вакцинација стоке је завршена у зараженом подручју и великим делом у угроженом подручју. Препорука је да се од почетка вакцинације еутаназија врши само над оним грлима код којих постоје клинички знаци болести. Поред вакцинације, у зараженим подручјима извршена је и дезинсекција ради сузбијања болести која се преноси и уједом инсеката, попут комараца, мува и крпеља. Околне земље нису увеле мере забране увоза меса и млечних производа из Србије, сем из заражених подручја, а болест није опасна по људе. Управа за ветерину и Министарство унутрашњих послова на излазима, односно контролним пунктовима у зараженим подручјима, врше ригорозну контролу возила за превоз животиња, као и да злоупотреба јама на којима се врши уништавање посмртних остатака заражених животиња готово није могућа.

Миодраг Милковић истакао је благовремену реакцију ветеринарске станице Бујановац када је у питању откривање болести.

У дискусији су учествовали народни посланици: Маријан Ристичевић, Милија Милетић, Жарко Богатиновић, Горан Јешић, проф. др Миладин Шеварлић и Звонимир Ђокић.

Након расправе о тачки дневног реда, Одбор је већином гласова (16 за), донео следећи

З а к љ у ч а к

Одбор захваљује Влади Републике Србије, надлежним министарствима, Оперативном штабу за координацију примене мера за спречавање, сузбијање и искорењивање „нодуларног дерматитиса“ болести квргаве коже говеда, Војсци Републике Србије, Министарству унутрашњих послова, Ветеринарској комори Србије, ветеринарској служби у целини и појединцима на напорима за сузбијање болести квргаве коже, на ефикасним и садржајним активностима са препоруком да се под несмањеном пажњом активности наставе и успостављени систем буде приправан за праћење могућих појава других болести.

Одбор препоручује да се сходно могућој појави разних заразних болести испита и могућност промене одређених закона.

Друга тачка дневног реда - **Разматрање мера у вези заштите од града**

Проф. др Југослав Николић (РХМЗ) представио је начин на који функционише систем одбране од града. По његовим речима, апсолутна заштита од града засејавањем облака није могућа. Тренутно је расположиво 5025 ракета а противградна сезона траје од 15. априла до 15. октобра. Највећи проблем представљају финансијска средства за ангажовање стрелаца и за противградне ракете.

Зоран Бабић изнео je податак да је од почетка противградне сезоне регистровано 24 дана са појавом штете од града, при чему је захваћено 5,5% пољопривредног земљишта на територији Србије.

У дискусији су учествовали народни посланици: Маријан Ристичевић, Верољуб Матић, Марко Гавриловић, Мирослав Алексић, Милија Милетић, проф. др Миладин Шеварлић, Звонимир Ђокић, Соња Павловић, Горан Јешић и Арпад Фремонд.

Након расправе о тачки дневног реда, Одбор је већином гласова (14 за), донео следећи

З а к љ у ч а к

Одбор препоручује надлежном министарству и Републичком хидрометеоролошком заводу пуну и јединствену примену Закона о одбрани од града, обнову опреме, исплату средстава стрелцима на горњем законом предвиђеном нивоу. Одбор препоручује пре сезоне одбране од града пуну попуну ракетама са неопходном резервом у предвиђеном броју, те годишње занављање испаљених и неисправних ракета. Одбор препоручује да се приликом планирања и предлагања буџета обезбеди буџетска ставка или раздео у сврху финансирања одбране од града. Одбор препоручује наставак субвенционисања противградне одбране и осигуравајућих кућа које се баве осигурањем усева.

Одбор предлаже председнику Републике Србије да размотри могућност да се одликују заслужни стрелци у заштити од града, водећи рачуна о годинама старости и месту пребивалишта, а да предлог о томе формулише РХМЗ.

Трећа тачка дневног реда - **Разматрање проблема заштите пољопривредне производње од претераног увоза, посебно у производњи млека, млечних производа, свиња и свињског меса**

Томислав Топаловић обавестио је присутне о Одлуци Владе Републике Србије да се продуже прелевмани о заштити од претераног увоза млека и млечних производа, свиња и свињског меса, до 31. децембра текуће године. Одлука је донета уз консултације са Привредном комором Србије и представницима Европске комисије,

У дискусији су учествовали народни посланици: Маријан Ристичевић, Горан Јешић, Огњен Пантовић, проф. др Миладин Шеварлић и Милија Милетић.

Након расправе о тачки дневног реда, Одбор је већином гласова (9 за), донео следећи

З а к љ у ч а к

Одбор захваљује Влади Републике Србије и надлежним органима на заштити домаће пољопривредне производње и прераде млека, заштити у прозводњи свињског меса, и препоручује да се и убудуће посвети пуна пажња заштити пољопривредне производње и у осталим областима, при том некршећи већ потписане споразуме и законе.

Четврта тачка дневног реда - **Одлука о образовању Пододбора за праћење стања у пољопривреди у маргиналним - најнеразвијенијим подручјима Републике Србије**

У уводним напоменама Милија Милетић је предложио да Одбор образује Пододбор за праћење стања у пољопривреди у маргиналним - најнеразвијенијим подручјима Републике Србије.

У дискусији су учествовали народни посланици: Маријан Ристичевић, Милија Милетић и проф. др Миладин Шеварлић.

Одбор је већином гласова (10 за, 1 против) донео Одлуку о образовању Пододбора за праћење стања у пољопривреди у маргиналним – најнеразвијенијим подручјима Републике Србије.

Пета тачка дневног реда - **Предлог закључка којим се препоручује несметан пласман и трговина сезонског воћа и поврћа, домаћег порекла, на територији Републике Србије од стране републичких, покрајинских и локалних органа, у складу са прописима**

У дискусији су учествовали народни посланици: Маријан Ристичевић, проф. др Миладин Шеварлић и Звонимир Ђокић.

Након расправе о тачки дневног реда, Одбор је већином гласова (10 за, 1 уздржан), донео следећи

З а к љ у ч а к

Одбор препоручује да се пољопривредницима омогући несметана трговина и пласман сезонског воћа и поврћа и других пољопривредних производа домаћег порекла од стране надлежних органа уз толерантност која не изискује повреде законских прописа.

Шеста тачка дневног реда - **Разно**

Проф. др Миладин Шеварлић је на молбу Пчеларске организације Србије предложио да се на некој од наредних седница расправља о појави велике количине лажног меда на домаћем тржишту.

У дискусији су учествовали народни посланици: Маријан Ристичевић, проф. др Миладин Шеварлић, Арпад Фремонд и мр Марко Миленковић.

Након расправе о тачки дневног реда, Одбор је већином гласова (11 за), донео следећи

З а к љ у ч а к

* Одбор препоручује Влади Републике Србије да приликом предлагања Закона о министарствима, у називу Министарства пољопривреде и заштите животне средине, буду садржане и речи „шумарства и водопривреде“.
* Одбор је затражио од Министарства пољопривреде и заштите животне средине да што хитније достави информацију шта ће предузети да се побољша заштита од града.

* Одбор је одлучио да на некој од наредних седница једна од тачака дневног реда буде посвећена производњи меда и проблемима у пчеларству.

* За припрему посебне седнице Одбора о пољопривредном задругарству у Србији, у сарадњи са представницима задружног покрета, задруга и задружних савеза задужен је члан Одбора народни посланик проф. др Миладин Шеварлић.

Такође,Одбор је на иницијативу проф. др Миладина Шеварлића усвојио изјаву за јавност поводом 94. Међународног дана задругарства. (11 за), која гласи:

„Одбор за пољопривреду, шумарство и водопривреду Народне скупштине Републике Србије свим припадницима задружног покрета – задругарима, задругама и задружним савезима у Србији честита 94. Међународни дан задруга, који се од 1923. године у свим земљама света обележава прве суботе у месецу јулу!

Ценећи значај задругарства за пословно повезивање 628.000 породичних пољопривредних газдинстава и развој 4.539 насеља у руралном подручју Србије, Одбор за пољопривреду, шумарство и водопривреде донео је одлуку да анализи стања и могућностима развоја пољопривредног задругарства посвети посебну седницу.“

Пошто других питања и предлога није било, седница је закључена у 16,40 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић